**MINISTERUL MEDIULUI, APELOR ŞI PĂDURILOR**

Direcția politici și strategii silvicultură

Nr……………./ID/…………….2020

**SE APROBĂ**

**DIRECTOR GENERAL**

**Ilie MIHALACHE**

**REFERAT DE APROBARE**

Potrivit art. 11 alin. (2) din Ordonanța de urgență a Guvernului nr. 59/2000 privind Statutul personalului silvic, cu modificările și completările ulterioare, constituirea, funcționarea și atribuțiile ce revin comisiilor de încadrare și promovare se stabilesc prin ordin al conducătorului autorității publice centrale care răspunde de silvicultură.

Potrivit art. 50 alin. (3) din Ordonanța de urgență a Guvernului nr. 59/2000 privind Statutul personalului silvic, cu modificările și completările ulterioare Consiliile de disciplină prevăzute sunt organizate și își desfășoară activitatea conform procedurii prevăzute în regulamentul de organizare și funcționare, care se aprobă prin ordin al conducătorului autorității publice centrale care răspunde de silvicultură.

Activitatea comisiilor de încadrare şi promovare a personalului silvic pe grade profesionale şi gradatii, denumite în continuare comisii de încadrare și promovare,vizează încadrarea personalului silvic pe grade profesionale, promovarea în grade superioare și acordarea de gradații  personalului silvic aflat în activitate la data intrării în vigoare a prezentului ordin , precum şi a personalului silvic angajat după această data.

Regulamentul reglementează modul de constituire ale comisiilor de încadrare și promovare, atribuțiile acestora și atribuțiile președintelui.

În vederea încadrării/promovării în grade profesionale și pentru acordarea de gradații, după caz, personalul silvic are obligația de a depune la secretariatul tehnic al comisiei cererea însoțită de dosarul pentru încadrarea și promovarea în grade profesionale și gradații a personalului silvic.

(2) Dosarul pentru încadrarea și promovarea în grade profesionale și gradații a personalului silvic se întocmește de către angajator și cuprinde:

a) curriculum vitae;

b) documentul de atestare a studiilor, în copie;

c) actul de numire în funcție, în copie;

d) documentele privind evaluarea anuală a activității acestuia, în copie;

e) titlul științific și/sau gradul didactic, invențiile și inovațiile, atestatele de specialitate;

f) aprecierea și recunoașterea apartenenței la organizații și/sau organisme profesionale și științifice naționale și/sau internaționale, distincțiile sau actele de mulțumire acordate, după caz, în copie;

g) declarație pe proprie răspundere prin care să se precizeze că nu fi fost condamnat definitiv pentru săvârșirea unei infracțiuni cu intenție în domeniul silvic, cu excepția situației în care a intervenit reabilitarea, în original sau în situația unei condamnări, se depune cazierul judiciar.

h) actul administrativ emis în condițiile art. 48 alin. (1) lit. e) din Ordonanța de urgență a Guvernului nr. 59/2000 privind Statutul personalului silvic, cu modificările și completările ulterioare, în copie, pentru perioada analizată;

i) adeverință eliberată de angajator sau deținătorul legal de arhive, în care să se menționeze vechimea în domeniul silvicultură și/sau copia carnetului de muncă și/sau extras din Revisal și orice alt document prin care se face dovada vechimii în domeniul silvicultură, în copie;

j) cartea de identitate, în copie;

k) fișa de calcul a vechimii în domeniul silviculturii conform nivelului studiilor întocmită pe baza documentelor de la lit. i), trebuie să ateste:

l) actul administrativ care face dovada ultimului grad profesional și/sau gradații obținute, în copie, sau adeverință emisă de angajator, în original.

Încadrarea în grade profesionale și gradații se face cu luarea în considerare a următoarelor criterii:

a) vechimea minimă în domeniul silvicultură și nivelul studiilor necesare personalului silvic pentru încadrarea și promovarea în grade profesionale și gradații.

b) calificativele «satisfăcător», «bine» și «foarte bine» obținute la evaluările profesionale din ultimii 2 ani;

c) funcțiile de conducere și de reprezentare în domeniul silvicultură;

d) titlurile științifice și gradele didactice

e) lucrările tehnico-științifice publicate;

f) invențiile și inovațiile în domeniul silvicultură.

Se reglementează și prodedura derulată de comisiile de încadrare și promovare în acordare a grade profesionale și gradații.

Până la promovarea în grade profesionale și/sau gradații, în condițiile prezentului ordin, personalul silvic își păstrează gradul profesional și gradațiile anterior obținute, beneficiind de indemnizația de grad profesional, al cărei cuantum se stabilește potrivit art. 22 alin. (3) și (4) din Ordonanța de urgență a Guvernului nr. 59/2000 privind Statutul personalului silvic, cu modificările și completările ulterioare.

Pentru punerea în corelare a gradelor și gradațiilor obținute și a celor care obțin în condițiile prezentei metodologii si pentru stabilirea cuantumului idemnizației potrivit art. 22 alin. (3) și (4) din Ordonanța de urgență a Guvernului nr. 59/2000 privind Statutul personalului silvic, cu modificările și completările ulterioare, personalul silvic care la data intrării în vigoare a prezentului ordin are grad de inginer silvic se asimilează gradului de inginer silvic gradația I.

Prezentul ordin reglementează procedura privind modul de constituire, organizare, funcţionare, componenţa, atribuţiile, modul de sesizare şi modul de lucru ale consiliului de disciplină care funcționează în cadrul administratorilor fondului forestier proprietate publică a statului și al ocoalelor silvice de regim.

Consiliile de disciplină sunt structuri deliberative, fără personalitate juridică, independente în exercitarea atribuţiilor ce le revin, care au competenţa de a analiza faptele personalului silvic sesizate ca abateri disciplinare şi de a propune modul de soluţionare, prin individualizarea sancţiunii disciplinare aplicabile sau clasarea sesizării, după caz.

Consiliile de disciplină prevăzute la art. 3 sunt compuse din 3 sau 5 membri titulari, din care un reprezentant al organizației sindicale reprezentative și cel mult 2 membri supleanți, din care unul din partea organizației sindicale, pentru situațiile în care membrii titulari sunt indisponibili, și se numesc prin decizie a conducătorului entității pe o perioadă de 4 ani. În cazul în care personalul entității nu este organizat în sindicat sau sindicatul nu este reprezentativ, în consiliul de disciplină se nominalizează o persoană aleasă de majoritatea personalului angajat în cadrul entităților prevăzute la art. 3; Unul din membrii consiliilor de disciplină constituite la nivelul centralei Regiei Naționale a Pădurilor-Romsilva și la nivelul unităților teritoriale fără personalitate juridică din structura acesteia, trebuie să fie consilier juridic.

Nu poate fi desemnat ca membru în consiliul de disciplină persoana care se află în următoarele cazuri de incompatibilitate:

a) este soţ, rudă sau afin, până la gradul al patrulea inclusiv, cu persoanele care au competenţa legală de a numi membrii în consiliul de disciplină, cu persoanele care au competenţa legală de a aplica sancţiunea disciplinară sau cu celelalte persoane desemnate membri în consiliu;

b) a fost sancţionat disciplinar, iar sancţiunea disciplinară aplicată nu a fost radiată, conform legii.

Mandatul de membru al consiliului de disciplină se suspendă în cazul în care:

a) soţul, ruda sau afinul său, până la gradul al patrulea inclusiv, exercită cu caracter temporar funcţia care implică competenţa legală de a numi reprezentanţi în consiliul de disciplină ori de a aplica sancţiunea disciplinară, pentru perioada numirii temporare în cadrul entității în care îşi desfăşoară activitatea personalul care are calitatea de membru în consiliul de disciplină, pentru cercetarea administrativă în cauză;

b) este în concediu de odihnă, medical sau alt concediu, este delegat ori detaşat în cadrul altei entități, ori este suspendat din funcţie, pentru perioada concediului, delegării, detaşării sau suspendării raportului de serviciu, dar nu mai mult de 6 luni consecutive;

c) consiliul de disciplină a primit o sesizare din partea sau cu privire o persoană angajată în cadrul entității, cu care membrul consiliului de disciplină este soţ, rudă sau afin, până la gradul al patrulea inclusiv, pentru cercetarea administrativă în cauză;

d) s-a pronunţat în orice mod cu privire la fapta sesizată ca abatere disciplinară anterior propunerii consiliului de disciplină pentru soluţionarea cauzei, pentru cercetarea administrativă în cauză;

e) consiliul de disciplină a primit o sesizare îndreptată împotriva sa, pentru cercetarea administrativă în cauză;

f) se află în una dintre situaţiile de conflict de interese prevăzute la art. 7, pentru cercetarea administrativă în cauză;

g) solicită motivat suspendarea sa pentru o perioadă de cel mult 60 de zile consecutive, pentru perioada solicitată.

(2) În caz de suspendare a mandatului unui membru al consiliului de disciplină, şedinţele se desfăşoară cu participarea unuia din cei doi membri supleanți.

La art. 7 se stabilesc situațiile de conflict de interese pentru membrii şi secretarul consiliului de disciplină.

La art. 8 se stabilesc situațiile în care mandatul de membru al consiliului de disciplină încetează.

La art. 10 se stabilesc situațiile principiile în baza cărora se desfășoară activitatea consiliului de disciplină.

La art. 11 se stabilesc obligaţilei pe care le au membrii şi secretarul consiliului de disciplină în desfăşurarea activităţii şi îndeplinirea atribuţiilor.

La art. 13 și 14 se stabilesc atribuţii administrative și funcționale ale Consiliului de disciplină.

La art. 117-19 se reglementează modalitatea de sesizare a Consiliului de disciplină, elementele sesizării și stabilește criteriile de urmărit de către Consiliului de disciplină în analiza sesizării.

Convocarea membrilor consiliului de disciplină se face prin adresă, de către secretarul consiliului de disciplină, la solicitarea preşedintelui acesteia.

Convocarea persoanelor care urmează a fi audiate, pentru prezentarea în faţa consiliului de disciplină se face de către preşedintele consiliului de disciplină, prin citaţie. Citaţia este individuală, iar elemente constitutive ale acesteia sunt prezentate la art. 22.

De asemenea, se reglementează modul de administrare a probelor, analizarea probelor propuse în timpul audierii de către persoana care a formulat sesizarea şi de către persoana a cărei faptă este cercetată, precum şi a probelor pe care consiliul de disciplină le consideră necesare.

Consiliul de disciplină poate să propună, în urma dezbaterii cazului:

a) aplicarea uneia dintre sancţiunile disciplinare prevăzute la la art. 48 alin. (2) lit. e)-g) din Ordonanța de urgență a Guvernului nr. 59/2000 privind Statutul personalului silvic, cu modificările și completările ulterioare în cazul în care s-a dovedit săvârşirea unei abateri disciplinare;

b) clasarea sesizării, atunci când nu se confirmă săvârşirea unei abateri disciplinare.

La individualizarea sancţiunii disciplinare aplicabile persoanei asupra căreia s-a făcut sesizarea, consiliul de disciplină ţine seama de:

a) cauzele care au determinat săvârşirea abaterii disciplinare;

b) împrejurările în care aceasta a fost săvârşită;

c) gradul de vinovăţie;

d) gravitatea, consecinţele abaterii disciplinare și mărimea prejudiciului creat;

e) conduita persoanei asupra căreia s-a făcut sesizarea;

f) existenţa unor antecedente disciplinare ale persoanei asupra căreia s-a făcut sesizarea, care nu au fost radiate în condiţiile prevăzute de lege.

În situaţia în care, prin aceeaşi sesizare, se semnalează mai multe fapte ca abateri disciplinare săvârşite de aceeași persoană, consiliul de disciplină propune, în urma cercetării administrative, aplicarea unei singure sancţiuni disciplinare, cu luarea în considerare a tuturor abaterilor disciplinare.

Documentele rezultate din activitatea de cercetare desfăşurată de consiliul de disciplină, cu excepţia raportului privind propunerea de sancţionare, au caracter confidenţial şi se păstrează de secretariatul acesteia, în situaţia în care şedinţele consiliului de disciplină nu au avut caracter public.

Rapoartele privind propunerea de sancţionare se publică de către consiliul de disciplină la sediul entității în cadrul căreia aceasta îşi desfăşoară activitatea, cu excepţia datelor cu caracter personal, aşa cum sunt ele definite prin lege.

Vă rugăm să fiţi de acord cu elaborarea proiectului de ordin pentru aprobarea Regulamentului privind constituirea, funcţionarea și atribuțiile comisiilor de încadrare şi promovare a personalului silvic pe grade profesionale şi gradatii și a Procedurii de organizare și funcționare a consiliilor de disciplină care funcționează în cadrul administratorilor fondului forestier proprietate publică a statului și al ocoalelor silvice de regim.

**DIRECTOR**

**Dănuț IACOB**